inter Cleopātram Caesaremque erat amor maximus. Cleopātra, postquam mīlitēs frātris auxiliō Caesaris victī sunt, Caesarem magnopere amābat. ‘ad Ītaliam cum Caesare nāvigāre volō,’ inquit Cleopatra. ‘Caesarem marītum meum esse volō. Rōmae cum Caesare habitāre cupiō. rēgīna nōtissima sum. Rōmae multī mē laudābunt quod plūs pecūniae quam omnēs Rōmānī habeō. in vīllā māgnificā habitābimus.’

Cleopātra ā Caesare magnopere amābātur: ‘Cleopātra rēgīna et pulcherrima et docta est; nihil mīrābilius Cleopātrā est. Cleopātra quoque potentissima est. mihī nōn iam satis potestātis est. Rōmae ego et Cleopātra habitābimus, maximam potestātem habēbimus et omnēs nōs laudābunt.’

Cleopātra et Caesar ad Ītaliam nāvigāvērunt. nōn omnēs, tamen, Cleopātram laudāvērunt: ‘Cleopātra,’ inquit Cicerō, ‘est rēgīna externa. Cleopātra est mulier pessima quae aurum et lūxuriam amat. saepius Cleopātram sē laudantem audīvī; saepissimē Cleopātra haec dīxīt: “ego clārior omnibus Rōmānīs sum.” Cleopātra nōn melior omnibus Rōmānīs est: multī Rōmānī clārissimī sunt, multī Rōmānī nōbilissimī sunt: etiam ego Rōmānus clārissimus sum. nōn sōlum Cleopātra mīrābilis est.’

mox Cleopātrae et Caesarī fīlius, Caesariō nōmine, erat. ‘fīlius noster,’ inquit Cleopātra, ‘Rōmae et Alexandrīae potentissimus erit.’ Caesar, tamen, ab inimīcīs necātus est. post mortem Caesaris omnis pecūnia Octāviānō, nōn fīliō Cleopātrae, data est. ‘Caesar Octāviānum potestātem habēre volēbat,’ inquit Cleopātra lacrimāns. ‘fīlium nostrum potestātem habēre nōlēbat. nunc multī inimīcī circum nōs adsunt. quamquam in Aegyptō rēgīna potentissima sum, Rōmae nōbis nōn tūtum est manēre. multō melius est in Aegyptum redīre.’